google/wiki40b huggingface dataset:
Ravnastua

Ravnastua fjellstue ligger ca. 3 mil fra Karasjok og er helt spesiell med sine naturskjønne omgivelser. Den første bosetninga på Ravnastua var ca. 1850. Fjellstuene har sin historie allerede på 1100-tallet. Stuene ble i sin tid opprettet for å være skysstasjon for embedsverket. Ravnastua var/er en av stoppestedene på turen mellom Karasjok og Alta. I gamle dager tok det en dag fra Karasjok til Ravnastua og videre en dag til neste fjellstue (Mollisjok). For å komme til Ravnastua kjører man etter bilvei ca. 13 km til Assebakti, deretter er det ca. 17 km. Gangvei, kjerrevei, skiløype eller scooterløype. Fjellstua kan ta i mot 30 personer for overnatting. Servering av mat til inntil 24 personer (frokost, lunsj og middag). Møte og konferanserom for 24 personer. Fjellstua har eget kraftverk til lys.
Havrett

Havrett er den del av folkeretten som regulerer den internasjonale rettsordenen på havet.
Havretten behandler for eksempel spørsmål om hvem som har rett til å nyttiggjøre seg av naturressurser som for eksempel fisk og olje i de ulike havområdene utenfor kysten. Avhengig av hvilken sone utenfor kysten det er snakk om, vil rettighetene og pliktene som ligger til kyststaten variere.

Historikk

Havretten har røtter tilbake til den sene middelalder, hvor enkeltstater gjorde krav på enerett over oseanene. Senere ble Hugo Grotius' prinsipp om havenes frihet gjeldende. I dag søker man i havretten å skape balanse mellom havenes frihet og kyststatenes interesser. Gjennom århundrer har havretten vært basert på sedvanerett. Først i 1958 ble den første havrettskonvensjonen vedtatt; i dag har flertallet av verdens land underskrevet og ratifisert FNs havrettskonvensjon.
…i juleselskap med Dizzie Tunes

...i juleselskap med Dizzie Tunes er et musikkalbum med Dizzie Tunes, utgitt i 1975.
Myhre torvstrøfabrik

Myhre torvstrøfabrik er et kulturminne og museum på Tveide i Birkenes kommune i Aust-Agder fylke. Fabrikken produserte torvstrø som ble solgt til renholdsverkene i byene, spesielt Kristiania. Torvstrø inngikk som en komponent i pudrett, handelsgjødsel produsert av doavfall. 
En lokomobil (dampmaskin) er museets store klenodium.

Historie

Fabrikken ble etablert i 1895 av brødrene Per og Tobias Knudsen fra Lillesand, og produksjonen startet året etter. 
Torvmyra på Tveide ligge sør for morenekanten og grussletta som ble formet da en isbre trakk seg tilbake nordover under siste istid for 10-11.000 år siden. Myra er ei ”kvitmosemyr”. Fortorvingen har skjedd ved at planterester gjennom tusener av år har ligget i stillestående vann uten oksygen. Dannelse av ei myr skjer ofte der tjern gror igjen. 
Arealet for uttak av torv til Myhre Torvstrøfabrikk var ca. 300 dekar.

Bygdemuseum

I 1990 ble Myhre Torvstrøfabrikk en del av Birkenes Bygdemuseum. I sommersesongen er fabrikken åpen for publikum, med faste kulturarrangementer: Kunstutstillinger, knivsmeddager og nattkonserter. Blant artister som har hatt konserter: Erik Bye, Helene Bøksle, Sondre Bratland, Kirsten Bråten Berg, Arild Andersen, Anne Karin Kaasa og Marie Klåpbakken.

Arkivet

Arkivet etter Myhre torvstrøfabrik befinner seg ved KUBEN i Arendal. Arkivet er en del av arkivet etter bedriften O & P Knudsen. Arkivet omfatter perioden 1895-1937 og inneholder kopibøker, korrespondanse, telegram, kvitteringer, regnskap og jernbaneanliggender.
TM-170

Beskrivelse

TM-170, som er basert på Mercedes-Benz Unimog, har et skrog konstruert i sveiset stål som gir beskyttelse mot riflekalbrede prosjektiler og granatsplinter, og har plass til 10 fullt utstyrte soldater. Fremdrift i vannet gis av hjulene, men vognen kan utstyres med vannjetmotorer som gir en toppfart på opptil 9 km/t.
Vognen brukes ofte uten noen bestykning, men kan utstyres med forskjellige alternativer som for eksempel et 7,62 mm maskingevær eller et tårn med 20 mm kanon. Annet tilleggsutstyr inkluderer vinsj og doserblad.
Pressemappe

Pressemappe er en samling informasjonsmateriell som deles ut til pressen.
En pressemappe kan for eksempel bli delt ut til journalister i forbindelse med pressekonferanser, eller gjøres tilgjengelig for pressen i forkant av et arrangement eller en planlagt hendelse. 
En pressemappe kan for eksempel inneholde en pressemelding og ulike typer bakgrunnsinformasjon (faktaark, årsregnskap og årsrapport, fotografier, brosjyrer om vedkommende bedrift, offentlige virksomhet eller prosjekt, presentasjon av deltagerne på en eventuell pressekonferanse, penn og vanlig skrivepapir).
Innholdet i pressemappene er typisk artikkelgrunnlag for pressen og fotografier og annet materiell som er beskyttet etter åndsverkloven kan benyttes av pressen innenfor de rammer som materiellet er knyttet til, men kan ikke benyttes fritt i andre sammenhenger.
Norske domstolers pressemapper kan inneholde nyere dommer.
South Dakota State University

SaiSouth Dakota State University er et delstateid universitet i Brookings i delstaten Sør-Dakota i USA. Det ble grunnlagt i 1881.
Ved lærestedet var det 11 303 studenter og 598 vitenskapelig ansatte i 2006, og dette året var skolepengene US$ 5 052 for studenter folkeregistrert i delstaten. Undervisningen gis opp til doktorgradsnivå.
Fakultet for naturvitenskap og teknologi (NTNU)

Fakultet for naturvitenskap og teknologi (NT-fakultetet) var inntil 2017 et av fakultetene ved NTNU. Det var ansvarlig for forskning og utdanning innen naturvitenskap samt bio-, material- og prosessteknologi. 
Fakultetets fag utgjorde en viktig del av Norges tekniske høgskole og hadde således en historie tilbake til 1910. Også i Den allmennvitenskapelige høgskole var realfagene representert, fra 1984 ved Fakultet for matematikk og naturvitenskap. Ved sammenslåingen til NTNU i 1996, ble det først opprettet to naturvitenskapelige fakulteter, Fakultet for fysikk, informatikk og matematikk og Fakultet for kjemi og biologi. I 2002 ble fakultetene omorganisert til dagens struktur. Matematikk og informatikk inngår fra da av i Fakultet for informasjonsteknologi, matematikk og elektroteknikk.
Som en følge av fusjonen mellom NTNU, Høgskolen i Gjøvik (nå: NTNU i Gjøvik), Høgskolen i Sør-Trøndelag (HiST) og Høgskolen i Ålesund (nå: NTNU i Ålesund) videreføres virksomheten ved NT-instituttene fra 1. januar 2017 i det nye Fakultet for naturvitenskap, der også enheter fra tidligere HiST inngår. .
Fusjonen trådte i kraft 1. januar 2016, men aktiviteten ved de ulike enhetene fortsatte med små endringer i 2016, samtidig som det ble arbeidet på ulike områder med planer for studier, faglig og administrativ organisering, og kvalitetssikring på alle områder, slik at alt var klart 1. januar 2017.
Caspar Peucer

Caspar Peucer (født 6. januar 1525 i Bautzen i kurfyrstedømmet Sachsen i Tyskland, død 25. september 1602 i Dessau) var en var en tysk lege som på grunn av sine lærestandpunkter i teologiske spørsmål regnes blant de såkalte filippistene. Dessuten tilregnes han den tyske senhumanismen.

Bakgrunn

Caspar Peucer var sønn av den velstående sorbiske håndsverker Gregor Peucer (født 12. mars 1497; død 25. februar 1560) og hans hustru Ottilie (født Simon; død 5. mai 1540) og allerede på den budissinske rådsskole oppviste han store evner. Deretter foreslo man for faren å sende ham til videre utdannelse, med nok pengemidler til at han kunne gå på høyskole. Faren sendte ham til gymnasiet i Goldberg, der han fikk en fremragende utdannelse hos Valentin Friedland. Friedland foreslo så at han burde fortsette i Wittenberg.
Han studerte så matematikk, astronomi og medisin ved Universitetet i Wittenberg fra 1540. I 1543 ble han leieboer i huset til en av de mest berømte av professorene i Wittenberg, teologen og humanisten Philipp Melanchthon, hvis datter Magdalene han giftet seg med i 1550.

Virke

Caspar Peucer var professor i medisin i Wittenberg, svigersønn til Philipp Melanchthon, og livmedikus for kurfyrst August I av Sachsen. Han var hovedmann for den såkalte kryptokalvinismen (dette var et begrep som ble brukt i internlutherske stridigheter) og ble som følge derav i 1574 dømt til fengselsstraff etter at man hadde fått ham til å undertegne et skrift der han medgir at han hadde forsøkt å innføre en fremmed lære i Sachsen.
I tiden han satt fengslet utferdiget Peucer kronologisk ordnede notater om sitt fangenskap, som etter hans død ble trykket og utgitt som Historia Carcerum, og som skulle bli et sjeldent og viktig dokument for historieforskningen om denne tidens straffesoning sett fra den straffedes side. Dessuten forfattet han under fangenskapet sin andre bok, en idyllium med tittel Patria, der han på latinske distikier skildret sine hjemtrakter i Oberlausitz.
Etter tolv år med også delvis hardt fangenskap i borgen Pleißenburg ble han i 1586 satt fri, på initiativ av den unge saksiske kurfyrstinne Agnes Hedwig av Anhalt. Han fikk deretter ansettelse ved hoffet som livmedikus hos Johan Georg I, fyrsten i Dessau.
Blant hans skrifter fikk særlig Commentarius de præcipuis divinationum generibus (først utgitt i 1553) stor spredning. Han skrev ellers om astronomi, geometri og medisin, og redigerte noen av Melanchthons brev (1565 og 1570).
Advanced Mobile Location

Advanced Mobile Location (AML) er en teknikk for å automatisk lokalisere en innringer til et nødnummer. Systemet gir en forbedring av nøyaktigheten til dagens opprinnelsesmarkering.
Metoden ble utviklet i Storbritannia av British Telecom, EE Limited og HTC som en løsning på unøyaktig posisjonsbestemmelse av nødsamtaler. Når en person i nød ringer et nødnummer fra en smarttelefon hvor AML er aktivert, vil telefonen automatisk bestemme sin nøyaktige posisjon og sende denne informasjonen til nødetatene via en SMS. Telefonens posisjonsbestemmelse bruker enten satellittnavigasjon (GPS eller lignende) eller trådløst internett, avhengig av hva som er best i øyeblikket. Det er estimert at denne teknikken er inntil 4000 ganger mer nøyaktig enn det tidligere systemet som baserer seg på posisjonen til nærmeste basestasjon.
Google kunngjorde i juli 2016 at alle Android-telefoner i verden med operativsystemversjon 2.3 eller nyere nå har Advanced Mobile Location (AML) innebygget. Google har gitt sin løsning navnet Emergency Location Service (ELS). Fra og med iOS 11.3 (utgitt 29. mars 2018) har også iPhone støtte for AML.
AML implementeres i Storbritannia av stadig flere telefonprodusenter og mobiloperatører. BT, EE, O2 og Three, sammen med  HTC, Sony, Alcatel og Samsung har implementert AML. AML er også i full drift i Estland, Litauen og delstaten Niederösterreich i Østerrike. I tillegg testes AML i flere land i Europa, med mål om å sette det i drift innen utgangen av 2017. I Norge testes AML av Nødetatene og NKOM i samarbeid med NRDB. Tidligere har det vært testet av Telenor i samarbeid med NRDB. Nødvendig endring av forskriften ble gjennomført i 2018, og trer i kraft fra 1. november 2018.
Mytteriet på Bounty (1984)

Handling

Kapteinen (Anthony Hopkins) og annenstyrmannen (Mel Gibson) på det gode skip «Bounty» har under oppholdet på Tahiti fått forskjellig oppfatning av hvordan en offiser bør oppføre seg. Situasjonen utvikler seg til mytteri, og kapteinen settes av skipet uten store sjanser for å overleve. Men det endelige oppgjøret venter...
Denne filmen er regissert av Roger Donaldson, mens Anthony Hopkins og Mel Gibson spiller hovedrollene. Birollene blir bl.a. spilt av Liam Neeson, Laurence Olivier og Edward Fox.
Theo Jörgensmann

Arbeid

Jörgensmann har samarbeidet med blant annet John Carter, Perry Robinson.,Didier Lockwood, Bobo Stenson, Kenny Wheeler, Barre Phillips og Lee Konitz. Han er antagelig den eneste jazzmusikeren som spiller basset-klarinett. Foruten sin lett gjenkjennelige personlige klang, er han ogsâ kjent for â ha brukt inspirasjon fra mange forskjellige musikalske stilarter i sin musikk (Hardbop, Folk Music, New Music). Jörgensmann er fortsatt aktiv og turnerer og spiller inn plater regelmessig. Han har utgitt over 20 album som band-leder. Siden 2003 Jörgensmann har  turnert og jobbet i studio med Trio Oles Jörgensmann Oles. Siden 2008 har samarbeidet med Trio Hot.
Monte Xanic

Monte Xanic er en vinprodusent som ligger i den kjente vindalen Guadalupe i den meksikanske delstaten Baja California. Selskapet ble grunnlagt i 1987, og Guadalupe ble valgt på grunn av klimatiske forhold. Vinene fra Monte Xanic har vunnet flere internasjonale priser både i USA, Frankrike og Canada.

Navnet Monte Xanic

Monte er spansk og betyr «lite fjell». Xanic kommer fra språket cora og betyr «blomsten som blomstrer etter det første regnet».
Romance (vise)

«Romance» er et skillingstrykk Alf Prøysen presenterte i sin visespalte i «Magasinet for Alle» i 1955. Innsenderen av denne visen fortalte følgende: «I en gammel almanakk fra 1804 har jeg funnet følgende ROMANCE, undertegnet Sagen. Det må være Lyder Sagen, norsk dikter og pedagog (1777–1850)».

Teksten

1.Jeg sad hos Anne paa fieldets kant

en morgen saa fro, saa fro.

Af tiriltunge en krands hun bandt

hun kyssede hver blomst og loe.
2.Hun saae paa kransen hun saae på mig

hvem spør jeg, flætter du den?

O giv mig kransen jeg giver dig

ti tusinde kys igjen.
3.Jeg kyssede hende paa rosenmund

paa bølgende svanebarm.

Liig morgensolen rødmende hun

og kinden glødende varm.
4.Ei endnu Harald er kransen din

for kys jeg sælger ei den.

Da kyssed hun første gang min kind

der har du de kys igjen.
5.Hun saae paa kandsen hun saae paa mig

en perle fra øyet randt.

Og efter en blomst hun bukked sig

utover steile kant.
6.Da ruleld hun over brinken ned

og sank i skummende aa.

Jef ravede fram paa fieldets bred

forstenet jeg stod og saae.
7.Som lynslagen brat jeg styrede mig

dybt i den rivende strøm

jeg favned Anne og plutselig

jeg saae at alt var en drøm
Karl Rudolf Jacobi

Liv og virke

Jacobi startet sin karrière i det prøyssiske embetsverket i 1856, ble ministerialdirektør i handelsdepartementet i 1874, president i rikspatentverket i 1877, understatssekretær i finansdepartementet i 1879 og i 1881 president i den prøyssiske sentrale jordkredittforeningen. Han var statssekretær (finansminister) fra 1886 til 1888 og ble adlet da han fratrådte dette embetet. Jacobi ble i 1891 medlem av kolonialrådet.
Han var fra 1866 til 1880 som var den liberale periode i prøyssisk sosialpolitikk, ekspert på handels- og arbeidsforsikringsrett og deltok i 1873 på den tysk-østerrikske konferanse om sosiale spørsmål. Jacobi deltok i 1881 i utarbeidelsen av den første ulykkesforsikring for arbeidere i Preussen. Han etablerte den såkalte næringslivsavdeling II i innenriksdepartementet som bisto Bismarck i hans sosiale initiativer.
Brachysternus

Utseende

Middelsstore (ca. 20 millimeter), avlange, blankt grønne skarabider. Snuten er avrundet med opphøyd kant. Oversiden kan ha spredte, lange, lyse hår.

Levevis

Artene er knyttet til sørbøk(Nothofagus)-skog. Larvene lever i jorda av røtter, mens de voksne insektene kan finnes gnagende på blader. Disse billene flyr godt og er mest aktive om dagen.

Utbredelse

Slekten finnes bare i Argentina og Chile.
«Ville de Bordeaux»

«Ville de Bordeaux» er et fraktskip bygget for å befordre vingene til Airbus A380 fra havnen Mostyn i Wales til Bordeaux i Frankrike.
«Ville de Bordeaux» ble tegnet av Deltamarin og bygget i Nanjing i Kina ved Jinling-verftet. Skipet ble satt i tjeneste i 2004. Det drives av Fret (et datterselskap av Louis Dreyfus Armateurs i Frankrike) og CETAM, et selskap eiet av den norske rederen Leif Høegh.
NFF-Bulletin

NFF-Bulletin er et medlemsblad for Norsk faglitterær forfatter- og oversetterforening. Det utkommer (2009) med seks numre i året. Redaktør (2009) er Magnus Holm. Opplaget er på ca. 5 000.
Moholt studentby

Moholt studentby er en studentby på Moholt i Trondheim og er den største studentbyen tilknyttet Studentsamskipnaden i Trondheim (SiT), med rundt 1300 boenheter, fordelt på småblokker på 6 etasjer. Moholt 1 (blokkene rundt Herman Krags vei) sto innflyttningsklar i 1964. Arkitekt var Herman Krag
Studenbyen er kjent for et godt internasjonalt bomiljø, med studenter fra hele verden, i tillegg til egne boligenheter med såkalte "NTNUI-Kjøkken", bestående av beboere fra NTNUIs idrettslag.
I nærheten av Moholt ligger også Karinelund studentby. I området finnes også Moholt Bibliotek, Moholt Storsenter, og matbutikkene Rema 1000, Kiwi, Bunnpris, Meny og Coop Extra.

Studentkjellerne

Det finnes 19 studentkjellere i studentbyen, de fleste er tilknyttet en linjeforening (med unntak av Dragvollkjelleren som er felles for alle linjeforeninger på Dragvoll). Januar 2016 ble disse stengt grunnet manglende brannsikkerhet, men to av disse ble gjenåpnet kort tid etter og er per i dag de eneste åpne studentkjellerne på Moholt.
Maruco Antônio Urunau

Karriere

Han har spilt for Ventforet Kofu fra Japan.
Micragone

Utseende

Middelsstore (vingespenn 50-70 millimeter), brunlige påfuglspinnere uten øyeflekker eller andre påfallende tegninger på vingene. Det er stor forskjell mellom kjønnene: hannene er tettbygde med forholdsvis små vinger som er tydelig sigdformede (forvingene) og flikete, hunnene er slankere med større vinger som er rundede. Fremre del av bakvingen er vanligvis mer eller mindre rosa.

Utbredelse

Slekten er utbredt i Afrika.
Ricochet

«Ricochet» (Noen ganger kalt Rick-O-Shay og også Ricochet Romance) er en amerikansk populærmusikksang. Krediteringen viser at den ble skrevet av Larry Coleman, Joe Darion samt Norman Gimbel, uten å presisere hvem som skrev melodien og hvem som skrev teksten. Ettersom Coleman og Darion skrev «Changing Partners» samme år med Darion som tekstforfatter og Coleman som komponist, mens Gimbel skrev den engelske teksten til «Sway» samme år, kan det konkluderes med at Coleman skrev melodien og Darion og Gimbel teksten.
Sangen var med i filmen Ricochet Romance fra 1954.
Den best kjente versjonen ble spilt inn av Teresa Brewer 10. juli 1953 og utgitt av Coral Records med katalognummer 61043. B-siden var «Too Young to Tango».
«Ricochet» er én av de sangene Brewer gjeninnspilte til sitt Greatest Hits-album (Philips) i 1962, med et nytt Nashville-arrangement.
I Storbritannia hadde Joan Regan med The Squadronaires den best kjente versjonen. Andre versjoner ble laget av Alma Cogan og Billie Anthony.
Innspillingen med Joan Regan ble utgitt av britiske Decca Records med katalognummer F10193.
Innspillingen med Alma Cogan og Ken Mackintosh med orkester ble gjort i London 27. november 1953. Den ble utgitt av EMI på His Master's Voice-etiketten med katalognumrene B 10615 og 7M  173. I Norge ble den utgitt på His Master's Voice A.L. 3388. Den andre siden på alle utgivelsene var «The Moon Is Blue».

Norsk versjon

Juul Hansen har skrevet en norsk tekst. Den norske tittelen er «Si at du mener meg». Solveig Skramstad med Karl Westbys orkester utgav den på platen Columbia GN 1460 i 1954.
Lokaltog i Oslo-området

Lokaltog i Oslo-området omfatter åtte lokaltogstrekninger rundt Oslo som trafikkeres av Vy. Av disse strekningene er det tre korte strekninger hvor togene stopper på alle stasjonene, mens de fem andre har et stoppmønster der de kjører forbi en del mindre stasjoner. Vy har samarbeid med Ruter innenfor Ruters takstområde.
Strekningene er siden 2012 nummerert med prefikset L, ettefulgt av et siffer som indikerer hvilken hovedkorridor de følger og eventuelt et siffer til som er et løpenummer. De korteste strekningene har kun det første sifferet, mens de lengre også har et løpenummer. Drammenbanen (med Sørlandsbanen og Spikkestadbanen) i sørvest til Gardermobanen (med Hovedbanen og Kongsvingerbanen) i nordøst er korridor nummer 1, Østfoldbanen er nummer 2 og Gjøvikbanen er nummer 3.
Seoni (distrikt)

Demografi

Ved folketellingen i 2011 var det 1 378 876 innbyggere i distriktet, mot 1 166 608 i 2001. Den urbane befolkningen utgjør 11,88 % av befolkningen.
Barn i alderen 0 til 6 år utgjorde 12,78 % i 2011 mot 16,88 % i 2001. Antallet jenter i den alderen per tusen gutter er 954 i 2011 mot 977 i 2001.
Anna Lührmann

Bakgrunn og utdannelse

Lührmann tok Abitur i 2002 ved Main-Taunus-Schule i Hofheim am Taunus, og begynte å studere samfunnsvitenskaper ved Humboldt-Universität zu Berlin. Fra 2003 har hun studert politikk og organisasjon ved Fernuniversität Hagen.

Politisk virke

Hun vært aktiv i miljøorganisasjonen Greenteam og i Unge europeiske føderalister. I 1997 ble hun medlem av De grønnes ungdomsorganisasjon, Grüne Jugend, og året også av moderpartiet De grønne. Fra 1998 til 1999 og igjen fra 2001 til 2003 var hun leder for Grüne Jugend i delstaten Hessen. Hun satt også i ledelsen for De grønnes distriktslag i Main-Taunus fra 2000 til 2003.
I 2002 og i 2005 ble hun innvalgt i Forbundsdagen over De grønnes landsliste i Hessen.
Anna Odobescu

Bakgrunn

Odobescu ble født i byen Dubăsari i Transnistria, en de facto selvstyrt republikk i østre Moldova. Hun har en diplomgrad fra Academia de Muzică, Teatru și Arte Plastice i hovedstaden Chișinău. 
Lørdag 2. mars 2019 ble hun nasjonalt kjent i Moldova da hun deltok i den moldovske sangkonkuransen O melodie pentru Europa, med sangen «Stay». Hun var juryens favoritt, og nummer to blant tv-seerne, men endte opp som vinner sammenlagt. Med seieren fikk hun representere Moldova i Eurovision Song Contest i mai 2019, men kvalifiserte seg ikke til finalen.
Asterveg

Asterveg er en science fiction-antologi utgitt i Bokklubben Nova av Bok og Magasinforlaget i 1989 med Einar Gjærevold som redaktør og bidragsyter. Alle bidragene er originale, norske noveller i genren.
Øivind Bergh

Bakgrunn

Han var utdannet i Dresden i Tyskland og var frilansmusiker (klassisk og jazz) i 1930-årene, blant annet i kvartetten Funny Boys 1932–1939. 
I 1938 var han som andrefiolinist med til å starte Oslo Strykekvartett, og året etter startet han sitt eget orkester, Bristolorkesteret (ved Hotel Bristol i Oslo), som virket under den tyske okkupasjonen av Norge. Hans orkester ble brukt ved innspillinger av blant andre Alf Prøysen, og ble med sine 24 musikere husorkester i NRK da Bergh ble ansatt som dirigent i 1946.
Dette ble til Kringkastingsorkestret, som han ledet frem til 1976 i over 5000 konserter  og ved en lang rekke plateinnspillinger. En av de mest populære programposter han ledet, var Melodihalvtimen, og det var Bergh som fikk popularisert Edvard Fliflet Bræins Ut mot havet fra 1948. Bergh var programleder for den norske finalen i Melodi Grand Prix 1966. Han var bror av Sverre Arvid Bergh, og sammen dirigerte de Oslo Nye Teaters oppsetning av Cabaret i 1968. Til 150-årsjubileet for norsk-amerikansk utvandring i 1975, dirigerte han Carnegie Halls orkester.
Kalimantan gasskraftverk

Kalimantan gasskraftverk er et varmekraftverk sør på Kalimantan i Indonesia. Det har en installert produksjonskapasitet på 114 MW. Eneste brenselskilde vil være naturgass. Utbyggingen startet i 2003 og ble ferdigstilt i 2005.
Alopecosa aculeata

Utseende

Alopecosa aculeata er lyst brun eller rødbrun, med lysere eller mørkere flekker. Den har en bred langsgående lys midtlinje over hode-bryst partiet. Den fortsetter på bakkroppen, men blir oppbrutt i flekker. Beina er oransjebrune.
Mange av artene i slekten Alopecosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.
Afrikamesterskapet i fotball 2015 Gruppe C

Afrikamesterskapet i fotball 2015 Gruppe C ble spilt fra 19. januar til 27. januar i Ekvatorial-Guinea. Gruppen bestod av Ghana, Algerie, Sør-Afrika og Senegal. Ghana og Algerie gikk videre til sluttspillet som de to best plasserte lagene i gruppen, mens Sør-Afrika og Senegal gikk ut av turneringen.

Kamper

Alle tidene er oppgitt i lokal tid, WAT (UTC+1).